Suomalaissatelliitti laukaistiin kiertoradalle ja kaikki toimii – Japanin yläpuolelta saatiin selvä signaali

”Aalto-2 on hengissä ja toimii! Selvä signaali saatiin Japanista”, satelliittien omalla Facebook-sivulla tiedotettiin kello 16.30.

Suomalainen Aalto-yliopistossa rakennettu nanosatelliitti Aalto-2 vapautettiin kansainväliseltä ISS-avaruusasemalta kiertoradalle torstaina.

Aalto-2-satelliitin ja muiden avaruusasemalla odottaneiden nanosatelliittien aiempaa vapautusta jouduttiin lykkäämään aseman ulkopuolella havaitun vian vuoksi.

Avaruusaseman ulkopuolelle tehtiin avaruuskävely, jonka aikana korjattiin kommunikaatiolaite.

”Avaruuskävely kesti 43 minuuttia, ja sen aikana kaksi astronauttia asensi uuden laitteen vioittuneen tilalle. Avaruusaseman miehistö on palannut normaaliin päiväjärjestykseen, ja seuraavana isona tehtävänä on QB50-satelliittien vapautus. Vapautus tehdään kahdesta säiliöstä, ja Aalto-2 on vuorossa huomenna kello 14.55”, projektin vetäjä, apulaisprofessori Jaan Praks sanoi keskiviikkona julkaistussa tiedotteessa.

Aalto-yliopiston opiskelijoiden rakentaman satelliitin on tarkoitus mitata termosfääriä.

Aalto-yliopistolla satelliitin kulkua ja mahdollisten signaalien kuulumista seurattiin tarkasti. Hieman kello 16 jälkeen Etelä-Koreasta saatu sähköposti todisti 99 prosentin todennäköisyydellä, että Aalto-2-satelliittiin oli saatu ensimmäistä kertaa yhteys.

”Aalto-2 on hengissä ja toimii! Selvä signaali saatiin Japanista”, Aalto-yliopiston satelliiteilleen perustamalla Facebook-sivulla tiedotettiin kello 16.30.

Suomessa Aalto-yliopistolla Espoon Otaniemessä satelliittiin saatetaan saada ensimmäistä kertaa yhteys puolenyön aikaan. Satelliitin kiertorata on päiväntasaajalla.

Aalto-yliopiston toinen satelliitti, Aalto-1, laukaistaan avaruuteen PSLV-raketin matkassa Intiasta kesäkuussa.

Aalto-2-satelliitti saapui miehittämättömällä Cygnus-rahtimodulilla ISS-avaruusasemalle 22. huhtikuuta. Rahtimodulin telakoitumisesta voit lukea täältä. Avaruuteen satelliitti laukaistiin useiden lykkäysten jälkeen Yhdysvaltain avaruuskeskus Cape Canaveralista tiistaina 18. huhtikuuta.

Satelliitin oli tarkoitus lähteä matkaan jo syksyllä, mutta sen laukaisua jouduttiin siirtämään monta kertaa.

Suomalaissatelliitin vapautusta seurataan Aalto-satelliiteille perustetuilla sosiaalisen median sivuilla sekä Twitterissä että Facebookissa.

Aalto-satelliittien sosiaalisen median sivuilla (twitter.com/aaltoone ja www.facebook.com/AaltoSatellites) seurataan torstain vapautusta ja myöhemmin myös signaalin saamista ja satelliitin toimintaa.

Aallon toinen nanosatelliitti, Aalto-1, laukaistaan suunnitelmien mukaan Intiasta PSLV-raketilla kesäkuussa.

Alla oleva video esittelee, miten satelliitti toimii.